
Szer-telen szer-etet a fiatal felnőttkori szerhasználat személyiségpszichológiai, szociális és szülői háttértényezői, protektív faktorok

A kutatás központi kérdése, hogy a felsőoktatásban tanuló fiatal felnőttek szerhasználatának hátterében milyen személyiségpszichológiai, szociális és szülői tényezők állnak. Számos külföldi és magyar, serdülőkön végzett kutatási eredmény azt bizonyítja, hogy jelentős összefüggések találhatóak mind a három említett tényező kapcsán, ellenben a fiatal felnőtt korosztályt még kevéssé vizsgálták e tekintetben. A kutatás 163 fős mintán méri a felsőoktatásban tanulók szerhasználati szokásainak a szülői bánásmóddal (Parental Bonding Instrumentary), az élettel való elégedettséggel (Satisfaction With Life Scale), a megküzdési mód preferenciákkal (The Ways of Coping), a depresszióval (Beck Depression Inventory), valamint a barátok szerfogyasztási szokásaival való összefüggéseit. Az eredmények szerint a szerhasználati szokások szoros együttjárást mutatnak a barátok szerfogyasztásai szokásaival, a depresszió és az élettel való elégedettség mértékével, a szülői bánásmóddal és a megküzdési preferenciákkal, melyek alapján az a következtetés vonható le, hogy a fiatal felnőttkori szerhasználat hátterében nemcsak a kortárscsoport és az egyén személyiségpszichológiai tényezői, hanem a serdülőkorig észlelt szülői bánásmód is kiemelten fontos szerepet játszik.

